Захад-2009 (вучэньні)

**Вайсковыя вучэньні «Захад-2009»** — сумесныя беларуска-расейскія вучэньні, якія плянуюцца адбыцца 18—29 верасьня 2009 году на тэрыторыі Беларусі. Плянуецца задзейнічаць 12 500 вайскоўцаў з абодвух бакоў.

## Мэты
Мэтаю сумесных вучэньняў зьяўляецца непасрэдная падрыхтоўка ўзброеных сілаў Беларусі і Расеі «*да забесьпячэньня стратэгічнай стабільнасьці ва ўсходнеэўрапейскім рэгіёне*».

## Падрыхтоўка
Паводле камандуючага ВПС і ВСПА РБ Ігара Азаронка — на вучэньнях будуць адпрацаваныя задачы адзінай СПА Расеі і Беларусі, а мэта адзінай рэгіянальнай сыстэмы СПА — «павышэньне вайсковай бясьпекі як Расеі, так і Беларусі й Саюзнай Дзяржавы агулам».

У вучэньнях зьбіраецца прыняць удзел прэзыдэнт Расеі Дзьмітры Мядзьведзеў.

## Месцы правядзеньня
Галоўнае месца правядзеньня вучэньня — Абуз-Лясноўскі палігон, пад Баранавічамі.

Каля населенага пункту Беліца ў Лідзкім раёне быў высаджаны паветраны дэсант пад прыкрыцьцём расейскай авіяцыі Су-27, Су-24, МіГ-29. 14 расейскіх самалётаў Іл-76МД выкінула дэсант на пляцоўку каля Беліцы. Дэсантавана каля дзевяці адзінак баявой тэхнікі і звыш 700 ваеннаслужачых ПДВ.

На палігоне Ашулук (Астраханская вобласьць) баявыя разьлікі зэнітных ракетных войскаў Расеі на комплексах С-300 і Беларусі на ЗРК С-300, «Аса» і «Бук» адбілі ў межах сцэнарыю вучэньняў шматлікі ракетна-авіяцыйны ўдар. Беларускія авіяцыйныя экіпажы на самалётах МіГ-29 правялі баявыя стрэльбы на палігоне Ашулук.

Асобна на Барысаўскім палігоне праводзіцца вучэньне па пляне Генэральнага штабу Ўзброеных сілаў РФ. Яго задума не зьвязаная з задумай «Захад-2009».

## Вучэньні
Вучэньні распачаліся пачаліся ў расейскім войску 8 верасьня, для беларусаў толькі 18 верасьня.

У вучэньнях прыняло ўдзел каля 12,5 тыс. чалавек. Ад Беларусі — каля 6,5 тысячаў, ад Расеі — каля 6 тыс., ад Казахстану — каля 30 чалавек. Для ўдзелу ў вучэньнях з запасу прызвана каля 1,8 тыс. ваеннаабавязаных. У вучэньнях была задзейнічана баявая і спэцыяльная тэхніка, у тым ліку 103 лятальныя апараты (63 самалёты і 40 верталётаў), каля 470 баявых браніраваных машын, 228 танкаў, 234 артылерыйскія гарматы, мінамёты і рэактыўныя сыстэмы залпавага агню .

28 верасьня Дзьмітры Мядзьведзеў назіраў за высадкаю марскога дэсанту ў Калінінградзкай вобласьці.

29 верасьня авіяцыйная групоўка Ваенна-паветраных сілаў Расеі ў межах апэратыўна-стратэгічных вучэньняў «Захад-2009» зь перадавых аэрадромаў на тэрыторыі Беларусі завяршыла актыўную фазу трэцяга этапа вучэньняў.

29 верасьня ў Баранавічы на аэрадром 61-й зьнішчальнай авіябазы Ўзброеных сілаў Беларусі прыляцеў Дзьмітры Мядзьведзеў, каб разам з Аляксандрам Лукашэнкам назіраць за заключным этапам сумесных вучэньняў.

## Адносіны ў сьвеце
* У Польшчы заклапочаныя вялікай канцэнтрацыяй беларуска-расейскіх вайскоўцаў ля сваёй мяжы. Міністар абароны Польшчы Богдан Кліх заявіў, што «*Маштабныя ваенныя вучэньні побач з польскай мяжой — гэта палітычны сыгнал Крамля. З аднаго боку расейскія палітыкі прапаноўваюць Польшчы дыялёг, зь іншага боку запрашаюць на манэўры, якія зьяўляюцца дэманстрацыяй сілы*». Прадстаўнікі Польшчы будуць назіраць за манэўрамі 29 верасьня, калі на вучэньні прыбудуць Аляксандар Лукашэнка і прэзыдэнт Расеі Дзьмітры Мядзьведзеў.

## Глядзіце таксама
* «Захад-2013»

## Крыніцы

Катэгорыя:Вайсковыя вучэньні Беларусі
Катэгорыя:Гісторыя Беларусі (пасьля 1990 году)
Катэгорыя:Падзеі 2009 году